
	[bookmark: nev]LONGAUER BEÁTA
Zenetanár MA-oboa
MA, 3. félév
Pécsi Tudományegyetem
Művészeti Kar
	






Témavezető:
	Dr- Bredács Alice
adjunktus, PTE MK




A zene hatása a pszichológiai immunitás egyes területeire

A zeneiskolákban - mint minden iskolában - sokszor lehet találkozni szorongó, stresszes gyermekekkel. Bár a kisebbek számára igazi élményt nyújt egy-egy koncert, fellépés, hogy megmutathatják magukat a tanároknak, szülőknek, addig az idősebbeknél már a megfelelési kényszer kerül előtérbe. Egyre nagyobbak az elvárások, és ezt a nehezedő nyomást már nem viselik olyan könnyen.
Bredács Alice (2012) egy középiskolásokat vizsgáló kutatásában térképezte fel a művészetek hatását a pszichológiai immunkompetenciára a 14-16 éves korosztályban. A zenész tanulókra vonatkozó kutatási eredményeivel egyetértve én is úgy látom, hogy azok a zenét tanuló növendékék, akik a serdülőkor előrehaladtával is kitartanak elhatározásuk mellett, és zenei pályára készülve művészeti iskolába járnak, nyilván elhivatottak és pszichológiai immunitásuk is magasabb, jobban viselik a rájuk nehezedő nyomást.
Úgy vélem az alapfokú zeneoktatásban azonban nem a tananyag teljesítésére, hanem egy örömteli zenélésre kellene fektetni a hangsúlyt. A növendéknek élmény legyen egy darab eljátszása. Ezért fontosnak tartanám a személyiségének alapos megismerését, és például a pszichológiai immunitás feltérképezését és fejlesztését. Megfelelő stratégiák kialakítása szükséges ahhoz, hogy egy olyan szorongást keltő helyzettel, amikor vizsgabizottság előtt kell játszani, könnyedén meg tudjon küzdeni.
Kutatásom célja az volt, hogy a szakirodalmak és művészetpedagógiai kutatások eredményeinek feldolgozása után megvizsgáljam, hogy a pedagógusok és hallgatótársaim is fontosnak tartják-e a tanulók személyiségének jobb megismerését a zenetanításban. További kérdés az is, hogy a Pszichológiai Immunitás tényezői közül számukra melyek lényegesek a tanuló személyiségének megismerésében, fejlesztésében. Ha a gyermekek pszichológiai immunkompetenciáját növeljük, az egyúttal azt is jelenti, hogy nő az önbizalmuk, elhiszik, hogy képesek a céljaikat elérni, kitartóak, társaikkal hatékonyan együttműködőek tudnak lenni. Ha nem is lesz belőlük zenész, akkor is értékes, egészséges személyiséggé formálódnak, akik az életben is könnyebben helyt állnak majd.



